Page:Ludus Coventriae (1841).djvu/114

 Ho so take away my staff, I say he were my fo, ȝe be men that may wele ren go ȝe before; I am old and also colde, walkyng doth me wo; Therfor now wole I to my staff holde I, this jurny to wore.

Episcopus. Seres, ȝe xal undyrstande  That this is the cawse of our comynge, And why that eche of ȝow bryngyth a wande,   ffor of God we have knowynge. Here is to be maryde a mayde ȝynge,  Alle ȝour roddys ȝe xal brynge up to me; And on hese rodde that the Holy Gost is syttynge,   He xal the husband of this may be. Hic portent virgas.

Joseph. It xal not be, I ley a grote,  I xal abyde behynde prevyly; Now wolde God I were at hom in my cote,   I am aschamyd to be seyn veryly. Primus generacionis David.

To wurchep my lord God hedyr am I come, Here ffor to offyr my dewe offrynge, A fayr white ȝarde in hand have I nome, My lord, sere busshop, at ȝour byddynge.

Secundus generacionis David.

Off Davythis kynred sertes am I com, A ffayr white ȝarde in hand now I bryng; My lord the busshop, after ȝour owym dom, This ȝarde do I offre at ȝour chargyng, Ryht here.

Tercius generacionis David.

And I a ȝarde have bothe fayr and whyght, Here in myn hond it is redy dyght, And here I offre it forth within syght, Ryght in good manere.

Quartus generacionis David.

I am the fourte of Davidis kyn, And with myn offrynge my God I honoure;